بو گون تورکیه‌ده کئچیریلن فوق العاده پرزیدنت و پارلامنت سئچکی‌لرینده سس وئرمه باشا چاتدی.
یئرلی واختلا ساعات 8-ده باشلایان سئچکی‌لر ساعت 17-ده باشا چاتیب.
پرزیدنت سئچکی‌لرینه تورکیه‌نین پرزیدنتی رجب طیب اردوغان، جمهوریت خالق پارتیسی‌نین (CHP) نامیزدی محرم اینجه، ایگی پارتی نین صدری مرال آکشنر، سعادت پارتیسی‌نین صدری تمل کاراموللااوغلو، وطن پارتیسی‌نین صدری دوغو پئرینچک و خالق‌لارین دموکراتیک پارتیسی‌نین (HDP) اولان نامیزدی صلاح الدین دمیرتاش قاتیلیب‌لار.
رجب طیب اردوغانین نامیزدلیگینی صدری اولدوغو حاکم عدالت و اینکیشاف پارتیسی (AKP)، میللیتچی حرکات پارتیسی (MHP)، بؤیوک بیرلیک پارتیسی (BBP) و هودا-پار دستکلییر.
پرزیدنت سئچکی‌لری‌نین بیرینجی توروندا نامیزدلردن هر هانسی بیری قالیب گلمک اوچون سئچیجی‌لرین 50%-دن آرتیق سس توپلاما‌لی‌دیر. نامیزدلردن هئچ بیری 50%-دن آرتیق سس توپلاماسا، بیرینجی توردا ان چوخ سس توپلایان ایکی نامیزد ژوئیه نین 8-ده کئچیریله‌جک ایکینجی توردا یاریشا‌جاق.
پارلامئنت سئچکی‌لرینده 8 سیاسی پارتی موباریزه آپاریر. بون‌لار حاکم عدالت و اینکیشاف پارتیسی (AKP)، میللیتچی حرکات پارتیسی (MHP)، بؤیوک بیرلیک پارتیسی (BBP)، جمهوریت خالق پارتیسی (CHP)، ایگی پارتی، سعادت پارتیسی، دئموکراتیک پارتی، خالق‌لارین دموکراتیک پارتیسی، موستقیل تورکیه پارتیسی، موستقیل موباریزه - هودا پارتیسی، وطن پارتیسی‌دیر. عدالت و اینکیشاف پارتیسی و آکپ و میللیتچی حرکات پارتیسی پارلامنت سئچکی‌لرینه بیرگه بلوکدا – "جمهور اتفاقین"دا قاتیلدی. بؤیوک بیرلیک پارتیسی نامیزدلری ایسه "جمهور اتفاقین”دا آکپ نامیزدلری قیسمینده یئر آلدی. جمهوریت خالق پارتیسی، ایگی پارتی، سعادت پارتیسی و دموکراتیک پارتی ایسه پارلامنت سئچکی‌لرینه "میللت اتفاقی"ندا قاتیلدی‌لار.
